
Par nekustamā īpašuma Saieta laukums 2A, Madonā telpu Nr. 003-1 nomas tiesībām 
Madonas novada pašvaldībā saņemts Valsts akciju sabiedrības “Latvijas Pasts” (turpmāk - Latvijas Pasts) iesniegums (reģistrēts 2026. gada 2. jūnijā ar Nr. 2.1.3.1/26/2198, korespondenta dokumenta Nr. 04.1.2-2/83), kurā norādīts, ka Latvijas Pasts ir apskatījis klātienē pašvaldības piedāvātās telpas nomai nekustamajā īpašumā Saieta laukumā 2A, Madonā, Madonas novadā. Latvijas Pasts telpas plāno izmantot pasta un/vai citu pakalpojumu sniegšanas un/vai pārdošanas vietas nodrošināšanai, klientu centra “Madona” vajadzībām, kā arī lūdzis sagatavot nedzīvojamo telpu nomas piedāvājumu.
Madonas novada pašvaldība 2026. gada 16. jūlijā nosūtīja Latvijas Pastam sagatavoto piedāvājumu nedzīvojamo telpu Nr. 003-1 nomai nekustamajā īpašumā Saieta laukumā 2A, Madonā, Madonas novadā.
Pēc piedāvājuma izskatīšanas Madonas novada pašvaldībā 2026. gada 27. jūlijā saņemts Latvijas Pasta iesniegums (reģistrēts ar Nr. 2.1.3.1/26/2905, korespondenta dokumenta Nr. 04.1.2-2/111) ar lūgumu sagatavot nomas līgumu par nedzīvojamo telpu Nr. 003-1 nomu nekustamajā īpašumā Saieta laukumā 2A, Madonā, Madonas novadā.
Nekustamais īpašums atrodas Madonas biznesa attīstības centrā, adresē Saieta laukums 2A, Madona, Madonas novads, LV-4801. Nomai paredzētā telpa Nr. 003-1 ar kopējo platību 100,7 m² atrodas ēkas 1. stāvā un ir Madonas novada pašvaldībai piederoša nekustamā īpašuma daļa ar kadastra apzīmējumu 7001 001 0019 001. Īpašuma tiesības uz nekustamo īpašumu reģistrētas Madonas pilsētas zemesgrāmatas nodalījumā Nr. 725.
Saskaņā ar Pasta likuma 1. panta 37. punktu universālais pasta pakalpojums ir minimālais noteiktas kvalitātes pasta pakalpojumu kopums ar vispārēju tautsaimniecisku nozīmi, kas pieejams visiem lietotājiem visā Latvijas Republikas teritorijā. Pasta likuma 27. panta pirmajā daļā noteikts universālā pasta pakalpojuma sniedzēja pienākums nodrošināt lietotājiem vienādas iespējas saņemt universālajā pasta pakalpojumā ietvertos pasta pakalpojumus, savukārt 27.1 panta pirmajā daļā paredzēts, ka universālā pasta pakalpojuma saistības ietver arī kvalitātes prasības attiecībā uz pasta pakalpojumu sniegšanas vietām.
Latvijas Pasta iesniegumā norādītais telpas izmantošanas mērķis - pasta pakalpojumu sniegšanas vietas un klientu centra “Madona” nodrošināšana, ir saistīts ar Latvijas Pastam noteikto universālā pasta pakalpojuma saistību izpildi.
Saskaņā ar Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” (turpmāk - MK noteikumi Nr. 97) 7. punktu šo noteikumu 2. nodaļas normas, izņemot tajā norādītos punktus, nepiemēro, ja nekustamo īpašumu iznomā publiskas funkcijas nodrošināšanai. Šo noteikumu 31. punkts paredz, ka, ja atvasinātas publiskas personas nekustamo īpašumu vēlas nomāt kapitālsabiedrība, kurai nomas objekts nepieciešams publiskas funkcijas veikšanai, izsoli var nerīkot un nomas objektu iznomāt attiecīgajai kapitālsabiedrībai.
Ņemot vērā Latvijas Pasta statusu un telpas izmantošanas mērķi, ir pamats telpas Nr. 003-1 iznomāt Latvijas Pastam, nerīkojot nomas tiesību izsoli.
2026. gada 15. jūnijā SIA “DZIETI”, reģistrācijas Nr. 42403010964, sertificēta nekustamā īpašuma vērtētāja vadībā veikusi nekustamā īpašuma novērtēšanu. Saskaņā ar novērtējumu telpas Nr. 003-1 tirgus nomas maksa ir 2,40 EUR/m² mēnesī bez PVN.
Saskaņā ar MK noteikumu Nr. 97 12.1 punktu, ja nomas līgumu plānots slēgt uz laiku, kas ilgāks par sešiem gadiem, lēmumā nosaka nomas līguma termiņu un tā pamatojumu. Ņemot vērā telpas izmantošanu universālā pasta pakalpojuma nodrošināšanai Madonas pilsētā, nosakāms nomas līguma termiņš - 10 gadi.
Pamatojoties uz Pašvaldību likuma 10. panta pirmās daļas ievaddaļu un 73. pantu, Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” 7., 12.1, 31. un 97. punktu, Pasta likuma 1. panta 37. punktu, 27. panta pirmo daļu un 27.1 panta pirmo daļu, kā arī Publiskas personas finanšu līdzekļu un mantas izšķērdēšanas novēršanas likuma 6.1 pantu, ņemot vērā 12.08.2026. Attīstības komitejas atzinumu, atklāti balsojot: PAR – 15 (Agris Lungevičs, Aivis Mitenieks, Andris Dombrovskis, Artūrs Čačka, Artūrs Grandāns, Dace Ozoliņa, Egils Bērziņš, Gatis Teilis, Gunārs Ikaunieks, Janīna Grudule, Jānis Erels, Māris Justs, Rūdolfs Medenis, Valda Kļaviņa, Zigfrīds Gora), PRET – NAV, ATTURAS – NAV, Madonas novada pašvaldības dome NOLEMJ:

1. Iznomāt Valsts akciju sabiedrībai “Latvijas Pasts”, reģistrācijas Nr. 40003052790, Madonas novada pašvaldībai piederošā nekustamā īpašuma Saieta laukumā 2A, Madonā, Madonas novadā, nedzīvojamo telpu Nr. 003-1 ar kopējo platību 100,7 m², pasta pakalpojumu sniegšanas vietas un klientu centra “Madona” nodrošināšanai.
2. Noteikt telpas Nr. 003-1 nomas maksu 2,40 EUR/m² mēnesī (bez PVN), papildus nomas maksai aprēķinot pievienotās vērtības nodokli normatīvajos aktos noteiktajā kārtībā.
3. Uzdot Nekustamā īpašuma pārvaldības un teritoriālās plānošanas nodaļai organizēt nomas līguma noslēgšanu ar Valsts akciju sabiedrību “Latvijas Pasts”, nosakot nomas līguma termiņu - 10 gadi.
4. Kontroli par lēmuma izpildi uzdot Madonas novada pašvaldības izpilddirektoram.



Domes priekšsēdētājs							A. Lungevičs

